**Predmet: Radojko Repanović – *Suva Reka[[1]](#footnote-1)***

**Poslovni broj predmeta:** K-Po2 49/2010

**Glavni pretres: 15.12.2010.**

**Izveštaj:** Mirjana Lazić, posmatrač FHP-a

**Objaviljivanje presude**

Sudsko veće je osudilo optuženog Radojka Repanovića da je, u svojstvu komandira policije OUP Suva Reka, 26.03.1999. u Suvoj Reci/Suharekë, koristeći situciju borbenih aktivnosti VJ protiv pripadnika OVK, odredio grupu pripadnika aktivnog i rezervnog sastava te uprave i naredio im da krenu u napad i ubijanje albanskih civila u Berišanskom naselju, gde su se nalazile kuće u kojima su živelele porodice Berisha i druge albanske porodice, a potom odredio drugu grupu pripadnika policije kojoj je izdao naredbu da zajedno sa pripadnicima Civilne zaštite tela ubijenih civila utovare u kamion i odvezu sa lica mesta. Optuženom je izrečena kazna zatvora u trajanju od 20 godina.

Sud je u potpunosti prihvatio stav i argumente, koje je u završnoj reči izneo zamenik tužioca za ratne zločine Miroljub Vitorović. Ceneći sve iskaze svedoka Velibora Veljković, sud je doneo zaključak da su oni bili neobični u određenim delovima, ali su bili dosledni da je optuženi Repanović 26.03.1999. naredio ubijanje albanskih civila i utovar njihovih leševa. Iakao ovaj svedok nije mogao da se seti kako je tačno glasila naredba optuženog Repanovića, predsednica veća, sudija Vinka Beraha-Nikićević, navela je da je to za sud nebitno jer je zaista i došlo do ispunjenja naredbe i ubijanja nedužnih ljudi od strane osuđenih Čukarića i Petkovića, sada pokojnog Radoslava Tanovića i drugih nepoznatih policajaca. U obrazloženju visine kazne, predsednica veća je kao olakšavajuće okolnosti navela neosuđivanost optuženog i da je otac dvoje dece, a kao otežavajuće njegov nadređeni položaj, kao i činjenicu da bi danas, da naredbe nije bilo, 48 lica koja nikome ništa nisu skrivila bila živa.

Optuženom je produžen pritvor do upućivanja u instituciju za izdržavanje kazne.

**Komentar:**

Prilikom izricanja visine kazne, optuženi je počeo da plače dok su članovi njegove porodice koji su bili u sudnici burno reagovali. Optuženi je po odobrenju presednice veća napustio sudnicu pre nego što je izreka presude pročitana u celini. Predsednica veća je udaljila publiku iz sudnice zbog remećenja reda.

1. Presudom Okružnog suda u Beogradu, Veća za ratne zločine od 23.04.2009. optuženi Radojko Repanović i Slađan Čukarić su osuđeni na kaznu zatvora u trajanju od po 20 godina, Milorad Nišević u trajanju od 13 godina i Miroslav Petković u trajanju od 15 godina. Opt. Radoslav Petković, Nenad Jovanović i Zoran Petković su oslobođeni optužbi dok je prema Ramizu Papiću odbijena optužba zbog odustanka tužioca. Veće za ratne zločine Apelacionog suda u Beogradu donelo je 30.06.2010. presudu kojom je ukinulo prvostepenu presudu i predmet vratilo na ponovno suđenje u odnosu na opt. Radojka Repanovića dok je u odnosu na ostale optužene prvostepena presuda potvrđena. [↑](#footnote-ref-1)